ሐይቁ በመሙላቱ ወደውጭ የተገፋው የእምቦጭ አረም ተመልሶ እንዳይገባ የሰው ኃይል ሊሠማራ ነው፡፡
ባሕር ዳር፡ መስከረም 29/2013ዓ.ም (አብመድ) ከጣና ሞልቶ መፍሰስ ጋር ተያይዞ ከሐይቁ የወጣውን እምቦጭ አረምን ለማስቀረት የሰው ኃይል ሊሰማራ መሆኑን የጣና ሐይቅና ሌሎች የውኃ አካላት ጥበቃና ልማት ኤጀንሲ አስታውቋል፡፡ጣና ሐይቅ ሞልቶ መፍሰሱን ተከትሎ የእምቦጭ አረምም ከነባሩ የጣና ሐይቅ ይዞታው ሸሽቷል፡፡ ይህም የእምቦጭ አረምን በመከላከል ሂደቱ እንደ መልካም አጋጣሚ የሚቆጠር መሆኑን ኤጄንሲው ገልጿል፡፡ አረሙ ከሐይቁ መውጣቱ የሰው ኃይልን በመጠቀም ባለበት ለማስቀረት አመቺ በመሆኑ አጋጣሚውን ለመጠቀም እየሠራ መሆኑን ነው ኤጀንሲው ያስታወቀው፡፡ወደ ማሳ የወጣውን የእምቦጭ አረም ሙሉ በሙሉ ማስቀረት ከተቻለ ቀጣዩ ሥራ ተንጠባጥቦ የቀረውን መልቀም ነው፡፡ ወደ ማሳ የወጣውን ባለበት ማስቀረት ካልተቻለ ግን በማሳ እና በሐይቁ ውስጥ በፍጥነት እንደሚራባ ተመላክቷል፡፡በመሆኑም የውኃ መጠኑ በሚቀንስ ጊዜ አረሙ ወደ ሐይቁ ተመልሶ እንዳይገባ ባለበት ለማስቀረት እንቅስቃሴ ተጀምሯል፡፡ ከሚቀጥለው ሳምንት ጀምሮ ሰው መግባት እስከሚችልባቸው ቦታዎች ድረስ ሥምሪት እንደሚደረግም የኤጄንሲው ሥራ አስኪያጅ አያሌው ወንዴ (ዶክተር) አስታውቀዋል፡፡